Magyarországon a 4. a legnagyobb az elhízottak aránya a világon - írja a szombati Népszava azzal kapcsolatosan, hogy május 19. az elhízás elleni nap Európában.

Az újság az Egészségügyi Világszervezet adataira hivatkozva arról ír, hogy a felnőtt magyar lakosság körében feltűnően nagy az elhízás mértéke (28-31 százalék). A világrangsort az Egyesült Államok vezeti Mexikó és Új-Zéland előtt.

A túlsúly összefüggésben áll a szív- és érrendszeri betegségek - mint például a magas vérnyomás, a szívinfarktus és a stroke -, a 2-es típusú cukorbetegség, számos daganatos betegség és ízületi kórkép kialakulásával, de okozhat alvási apnoét és légzésproblémákat, epekövességet és depressziót is - írja az MTI. Már napi 100 kalória feleslegesen bevitt tápanyag évi öt kilogramm súlynövekedést jelenthet.

Az elhízás elleni európai nap célja a túlsúllyal és az annak következtében kialakuló számos betegséggel kapcsolatos ismeretek bővítése.